16 Era lako mai vua na Farisi kei ira na Setoki mera vakatovolei koya, era kerei koya me vakaraitaka vei ira e dua na ivakatakilakila mai lomalagi.+2 E qai kaya vei ira: “Ni karobo mai, oni dau kaya, ‘Ena draki vinaka ni botaira na vanua,’3 ena mataka oni kaya, ‘ena batabata qai tau na uca nikua ni botaicake na vanua qai buto na lomalagi.’ Oni kila rawa na irairai ni lomalagi, ia oni sega ni kila na ivakatakilakila ni gauna.4 E dau vakasaqara na ivakatakilakila na itabatamata ca qai dau veibutakoci,* ia ena sega sara ni vakaraitaki vei ira e dua na ivakatakilakila,+ na ivakatakilakila ga i Jona.”+ E biuti ira tu o koya qai gole yani.5 Ni ratou yaco i tai na tisaipeli, eratou qai kila ni ratou guilecava me ratou kau madrai.+6 E kaya vei ratou o Jisu: “Me rai tiko na matamudou, dou qarauna na nodra leveni na Farisi kei na nodra leveni na Setoki.”+7 Eratou veikayaka: “Tou sega ni bau kau madrai mai.”8 Ni rogoci ratou o Jisu, e kaya vei ratou: “Na cava dou kaya tiko kina ni dou sega ni kau madrai mai o kemudou e lailai na nomudou vakabauta?9 Dou se sega tiko ga ni taura rawa, se nanuma na lima na ibuli era vakani kina na 5,000 kei na levu ni basikete dou vakasinaita?+10 Se na vitu na ibuli era vakani kina na 4,000, kei na vica na basikete* dou vakasinaita?+11 Dou sega ni taura rawa vakacava niu sega ni vakamacalataka tiko vei kemudou na madrai? Dou qarauni kemudou ga mai na nodra leveni na Farisi kei ira na Setoki.”+12 Eratou sa qai taura rawa ni a sega ni tukuna tiko me ratou qarauna na leveni ni madrai, ia me ratou qarauna na nodra ivakavuvuli na Farisi kei na Setoki.13 Ni yaco yani o Jisu ina yasayasa o Sisaria Filipai, e tarogi ratou na nona tisaipeli: “Na cava era tukuna eso me baleta na Luve ni tamata?”+14 Eratou kaya: “Eso era kaya ni o Joni na Dauveipapitaisotaki,+ eso tale era kaya ni o Ilaija,+ eso era kaya ni o Jeremaia se dua vei ira na parofita.”15 E kaya vei ratou: “Vakacava o kemudou, cava dou nanuma?”16 E sauma o Saimoni Pita: “O kemuni na Karisito,+ na Luve ni Kalou bula.”+17 Mani kaya vua o Jisu: “O sa kalougata Saimoni na luvei Jona, ni sega ni vakatakila vei iko na tamata* na ka qo, na Tamaqu ga mai lomalagi.+18 Au tukuna tale ga vei iko Pita,+ au na tara na noqu ivavakoso ena delanivatu qo,+ ena sega ni vakamalumalumutaka rawa na matamata kei iBulubulu.*19 Au na solia vei iko na ki ni Matanitu vakalomalagi, na ka kece o vauca e vuravura sa na vauci oti mai lomalagi, na ka kece o sereka e vuravura sa na sereki oti mai lomalagi.”20 E qai vakaroti ratou matua na tisaipeli me ratou kua ni tukuna ni o koya na Karisito.+21 Tekivu mai na gauna ya, sa dau tukuna tiko vei ratou na nona tisaipeli o Jisu ni dodonu me lako i Jerusalemi me sotava kina e levu na ka rarawa vei ira na qase, na iliuliu ni bete, kei ira na vunivola, ena vakamatei, ia ena vakaturi ena ikatolu ni siga.+22 E kauti koya vakatikitiki o Pita qai vunauca: “Me kua ni va qori nomuni rai Turaga, ena sega sara ni yaco qori vei kemuni.”+23 Ia e vakanadakui Pita qai kaya vua: “Lako tani i dakuqu, Setani! O iko na dau veivakatarabetaki, ni sega ni tiko vei iko na vakasama ni Kalou, na vakasama ga vakatamata.”+24 E qai kaya o Jisu vei ratou na nona tisaipeli: “Ke dua e via muri au, me kua tale ni muria na lomana, me colata ga na nona kaunirarawa* qai muri au tiko ga.+25 O koya e via maroroya na nona bula ena vakayalia, ia o koya e vakayalia na nona bula ena vukuqu, ena rawata tale.+26 Ena yaga vakacava vua e dua ke rawati vuravura taucoko, ia e qai vakayalia na nona bula?+ Se na cava ena solia na tamata me isau ni nona bula?+27 Ena lako mai na Luve ni tamata kei ira na nona agilosi ena lagilagi i Tamana, ena qai saumi ira yadua na tamata me vaka na nodra ivalavala.+28 Au tukuna vakadodonu vei kemudou, era tiko qo eso era na sega mada ni mate, ia era na raica rawa na nona lako mai na Luve ni tamata ena nona Matanitu.”+
fij_Latn